初三日 饭勾漏,即东北行.由营房转山之东南角,过透石东出之泉,径草坡而行.五里,越一坡,有塘衍水环浸山谷.渡桥,又二里,堰塘愈大,石峰至此东尽,其北有尖峰兀立若独秀焉.山北隙中露大容,蜿蜒若列屏.又东十里,有水自西北容山来,东南入绣江,为容,郁分界,名洛桑渡.其水颇急,以藤跨水横系两涯之上,而系舟于藤,令渡者缘藤引舟,不用篙楫.桃叶渡江,不若藤枝更妙矣.又东五里为西山墟,有公馆,客之所庭也.东南由岭上行,已下渡小桥,共五里矣.又东出山十里,有荒铺,有板桥.又东五里为清景新桥,则大容东峰,巍然北临[若负扆].又东五里,入容县西外门.又一里,入城西门,经县治前,即南转出城南门.门外江水自西而东,即绣江.自高州北经北流,又